Az EGT-Vegyesbizottság 99/2000 határozata

(2000. október 27.)

az EGT-megállapodás statisztika terén folytatott együttműködés megszervezésére vonatkozó különös szabályokról szóló 30. jegyzőkönyvének módosításáról

AZ EGT-VEGYESBIZOTTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a megállapodás), és különösen annak 98. cikkére,

mivel:

(1) A Megállapodás 30. jegyzőkönyvét az 1994. február 8-i 4/94 EGT-vegyesbizottsági határozat [1] módosította.

(2) Az EGT statisztikai programjának az Európai Közösségeknek a statisztikai adatszolgáltatás terén kiemelt intézkedések 1998-2002 közötti időszakra vonatkozó keretprogramján kell alapulnia (1999/126/EK tanácsi határozat) [2] és magában kell foglalnia azon programelemeket, amelyek az EGT vonatkozó gazdasági, szociális és környezeti szempontjainak meghatározásához és ellenőrzéséhez szükségesek.

(3) Az EGT statisztikai programja figyelembe veszi a Tanácsnak a közösségi statisztikákról szóló, 1997. február 17-i 322/97/EK rendelete [3] rendelkezéseit.

(4) A Megállapodás 30. jegyzőkönyvét módosítani kell annak érdekében, hogy a kibővített együttműködést 1998. január 1-jétől lehetővé tegye,

A KÖVETKEZŐKÉPPEN HATÁROZOTT:

1. cikk

A Megállapodás 30. jegyzőkönyve a 2. és 3. cikk szerint módosul.

2. cikk

A Megállapodás 30. jegyzőkönyvének (1)-(9) bekezdése helyébe a következő bekezdések lépnek:

"(1) A statisztikai együttműködést egy, a Szerződő Felek nemzeti statisztikai szervezeteinek, az Európai Közösségek Statisztikai Hivatalának (Eurostat) és az EFTA-államok statisztikai tanácsadói irodájának (EFTA STI) képviselőiből álló konferencia irányítja, és ez dolgozza ki a Közösség programjaival és eljárásaival szorosan összehangolt programokat és eljárásokat, továbbá felügyeli azok végrehajtását. E konferencia és a statisztikai programbizottság az e jegyzőkönyvvel kapcsolatos feladatai ellátása érdekében SPB/EFTA konferenciaként közös üléseket tart, az SPB/EFTA konferencián elfogadott ügyrendje szerint.

(2) A (7) bekezdésben említett tanácsi határozattal létrehozott, az 1998-2002 közötti időszakra vonatkozó közösségi statisztikai program szolgál az 1998. január 1. és 2002. december 31. közötti időszakban tett statisztikai intézkedések keretéül. Az 1998-2002 közötti időszakra vonatkozó közösségi statisztikai program minden fő területe és témája jelentőséggel bír az EGT statisztikai együttműködés szempontjából, és az EFTA-államok teljes mértékben részt vehetnek ezekben.

1998. január 1-jétől, a Bizottság által a (7) bekezdésben említett tanácsi határozatnak megfelelően kidolgozott éves munkaprogram mellett, azzal párhuzamosan kidolgoznak egy különös, éves EGT munkaprogramot. Minden éves EGT munkaprogramot megküldenek az SPB/EFTA konferenciának vizsgálat és jóváhagyás céljából. Ez különösen tartalmazza azokat a program témájába tartozó intézkedéseket, amelyek az EGT számára jelentőséggel bírnak és az EGT-vel való együttműködés során, a program időtartama alatt elsőbbséget élveznek.

(3) Az EFTA-államok az együttműködés kezdetétől fogva teljes mértékben, de szavazati jog nélkül részt vesznek a (2) bekezdésben említett programokban és intézkedésekben, valamint az EK-bizottságokban és más testületekben, amelyek e programok és intézkedések igazgatásában és kidolgozásában a Bizottságot támogatják.

(4) Az EFTA-államok statisztikai adatait az EFTA-államok tárolás, feldolgozás és közzététel céljából az Eurostat részére továbbítják. Az EFTA STI szorosan együttműködik az EFTA-állmokkal és az Eurostattal az adatok megfelelő továbbítása és annak biztosítása érdekében, hogy az adatok az EGT-statisztikák részeként, a szokásos közzétételi csatornákon hozzáférhetővé váljanak a különböző felhasználócsoportok számára.

Az EFTA-államok statisztikai adatainak kezelése tekintetében a (7) bekezdésben említett tanácsi rendeletet kell alkalmazni.

(5) 1998. január 1-jétől az EFTA-államok a megállapodás 82. cikke (1) bekezdésének a) pontjában, valamint a megfelelő pénzügyi szabályokban foglaltaknak megfelelően a B5-6 0 0 "a harmadik országokkal kapcsolatos statisztikai információs politika" közösségi költségvetési tétel szerint meghatározott összeg 75 százalékának megfelelő pénzügyi hozzájárulást nyújtanak.

Az EFTA-államok a saját területükről származó adatok tekintetében viselik a megállapodás rendelkezéseinek megfelelő tárolás, feldolgozás és közzététel nyomán az Eurostatnál felmerülő többletköltségeket az EFTA Titkársága és az Eurostat közötti, az e bekezdésben említett hozzájárulásokról szóló, vonatkozó megállapodásokkal összhangban.

Az EFTA-államok a megállapodás 82. cikke (1) bekezdésének b) pontja szerint pénzügyileg hozzájárulnak az adatok tárolása, feldolgozása és közzététele nyomán felmerült költségeken kívüli általános közösségi költségekhez.

(6) Az (1) bekezdésben említett SPB/EFTA konferencia az EGT-Vegyesbizottság kérésére, illetve 2000-ben és 2003-ban mindenképp, megvizsgálja az EGT keretében tett statisztikai intézkedések által elért fejlődést. Különösen azt mérik fel, hogy az 1998. január 1. és a 2002 december 31. közötti időszak alatt a kitűzött célokat, prioritásokat és a tervezett intézkedéseket megvalósították-e, és egy jelentést terjesztenek az EGT-Vegyesbizottság elé jóváhagyás céljából.

(7) Az alábbi közösségi jogi aktusok képezik e jegyzőkönyv tárgyát:

- 397 R 0322: A Tanács 1997. február 17-i 322/97/EK rendelete a közösségi statisztikákról (HL L 52., 1997.2.22., 1. o.);

- 399 D 0126: A Tanács 1998. december 22-i 1999/126/EK határozata a Közösség 1998-tól 2002-ig terjedő időszakra vonatkozó statisztikai programjáról (HL L 42., 1999.2.16., 1. o.)."

3. cikk

A Megállapodás 30. jegyzőkönyvének függelékét el kell hagyni.

4. cikk

A Megállapodás Szerződő Felei által kölcsönösen elfogadott és az Európai Gazdasági Közösség, az Európai Szén- és Acélközösség és tagországaik által megkötendő megállapodás érdekében folytatott tárgyalások 30. jegyzőkönyvéhez csatolt kölcsönösen elfogadott jegyzőkönyvben rögzített bizottságok listája az e határozattal módosított 30. jegyzőkönyv (3) bekezdése szerint nem érinti az EFTA-államok más EK-bizottságokban vagy testületekben való részvételét.

5. cikk

Ez a határozat 2000. október 28-án lép hatályba, amennyiben a megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [4].

A határozat 1998. január 1-jétől alkalmazandó.

6. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. október 27-én.

az EGT-Vegyesbizottság részéről

az elnök

G. S. Gunnarsson

[1] HL L 85., 1994.3.30. 66. o.

[2] HL L 42., 1999.2.16., 1. o.

[3] HL L 52., 1997.2.22., 1. o.

[4] Alkotmányos követelmények nem merültek fel.

--------------------------------------------------